**Tiskovna konferenca Za srce Afrike, 23. avgusta 2021**

Sem **sestra Vesna HITI, Usmiljenka.** Ko smo 25. junija letos obhajali trideseti rojstni dan naše Domovine, sem tudi jaz obhajala 30 let mojega misijonskega poslanstva v srcu Afrike. Natanko na ta dan sem prišla v Kigali – v Ruandi in tam zvedela kaj se dogaja v domovini.

Težko dojemam, da je od takrat minilo že trideset let! Čas se hitro vrti, z njim pa lepi in težki trenutki. Toda, ko gledam nanje v Božji perspektivi so vsi z nebeško lučjo obsijani in vse skupaj lahko zaobjamem v eno samo misel: »VSE JE MILOST!« S hvaležnostjo gledam na tridesetletno misijonsko romanaje po vseh tistih blatnih in vijugastih poteh visoko v hribih, ki so me vodile k najbolj ubogim. V srce in spomin so se zapisali njihovi obrazi, stiske in upanja. Kako naj bi pozabila, na podhranjene otroke, katerih življenje je bilo na nitki, a so preživeli? V spominu nosim premnoge mamice, ki so se v naši porodnišnici ali prepeljane v bolnišnico veselile novega življenja. Osrečuje me zavest, da smo do ozdravitve pomagale številnim bolnikom, bile blizu osamljenim in preizkušanim.

Tudi za moje življenje so bile najbolj rodovitne prav preizkušnje, ki so me tako ali drugače oblikovale. Sicer se pa zavedam, da vsa moč prihaja od ZGORAJ in pa iz močne medsebojne povezanosti med nami sestrami. Le s skupnimi močmi in ob podpori dobrotnikov smo lahko vstopale v vse oblike uboštva ter pomagale tam, kjer so bile potrebe navečje.

Dobrih 27 let sem delovala v Ruandi in sicer 25 let na istem misijonu, visoko v hribih na 2.000 metrov nadmorske višine med preprostim ljudstvom na podeželju. Zdaj sem že tretje leto v Burundiju in sicer v Bujumburi, kjer delujem z otroci s posebnimi potrebami.

Leta v Ruandi so me zaznamovala, saj smo misijonarji skupaj z ljudstvom doživljali globoke pretrese bratomornega ubijanja pred letom 1994, najhujše pač v tem usodnem letu 94 in huda obračunavanja v naslednjih letih.

V zadnjih letih se je življenje v Ruandi bistveno spremenilo. Splošen razvoj je viden zlasti v glavnem mestu in v drugih večjih centrih. Življenje ljudi na podeželju - tako v Ruandi kot v Burundiju - je trdo in zahtevno, ker je to pravzaprav boj za obstanek, boj za preživetje. Družine so številčne. Navadno imajo premalo obdelovalne zemlje, zato je tudi premalo hrane za vse in podhranjenost, posebej pri otrocih v starosti do 5 let, še dolgo ne bo izkoreninjena. Stopnja podhranjenosti je v Burundiju neprimerno bolj izražena, ker ima ta dežela manj zunanje pomoči in so tudi politične in ekonomske razmere bolj labilne. Ljudje so pridni in trdo delajo. Navajeni so na težke napore, dolga potovanja, večinoma vse peš. Medtem, ko matere kmetujejo doma, ali gredo v dnino k bogatejšim sosedom, gredo možje velikokrat iskat zaslužek v oddaljene kraje, kjer naj bi se bolje zaslužilo. Nekateri imajo srečo, drugi ne. Premnogi očetje ostanejo kar v tujih krajih, se ne vernejo več, matere pa se same naprej pehajo za preživetje družine.

Nepričakovana situacija s COVIDOM-19 tudi nam ne prizanaša, le odzivi na to situacijo so zelo različni. Medtem, ko se Ruanda škrupulozno oklepa vseh najstrožjih meril v preventivi, testiranju in cepljenju, vlada v Burundiju neodgovorna anarhija. Posledice pa so občutene pri najrevnejših, tako v eni, kot v drugi državi. Zaradi zaprtih meja je oviran promet in s tem pomanjkanje in podražitev hrane in drugih proizvodov.

Osnovne potrebe naših ljudi na podeželju, tako v Ruandi, kot v Burundiju so naslenje:

* košček obdelovalne zemlje, ki bi omogočila družini prehrano za preživetje;
* domače živali, ki so predvsem vir za gnojilo zemlje in zaslužek ob prodaji;
* streha nad glavo, ker mnogi nimajo lastne hiše iz blatnih opek in plačujejo drago najemnino;
* možnost šolanja otrok in
* zdravstvena oskrba.

Od vseh dejavnikov je najpomembnejša izobrazba, ker se bo le na ta način izoblikovala boljša prihodnost. Vsa mladina si želi v šolo. Šolnina je sorazmerno draga in starši večkrat prodajo kravico, da vpišejo otroka v prvi letnik, naslednji letnik kos zemlje in tako naprej.... Če otrok napreduje in dobi službo se to obrestuje. Zna se zgoditi tudi to, da družina zaradi šolanja enega otroka ostane brez vsega. Tako se vrtijo v začaranem krogu revščine.

S pomočjo, ki prihaja iz Slovenije, sestre skušamo odgovarjati na te osnovne potrebe najrevnejših med revnimi. Vedno iščemo tiste, ki so postavljeni na skrajni rob človeške družbe. Večinoma dobro izbiramo. V sestrski skupnosti se ogromno pogovarjamo, tehtamo vse »za« in »proti«, se posvetujemo s sodelavci, ki še bolje poznajo življenje na terenu in vsakega posameznika.

**Pomoč, ki prihaja preko Slovenske Karitas – akcije Za srce Afrike**, pa tudi pomoč, ki prihaja preko **Ministrstva za zunanje zadeve RS in iz Misijonskega središča** je porabljena predvsem za začrtane projekte, ki so namenjeni v splošni blagor prebivalstva. Tu gre predvsem za dejavnosti, ki imajo daljnoročne cilje: Gradnja in vzdrževanje infrastruktur, oprema in drugi pomembni objekti.

Dolg je spisek vsega, kar se je v zadnjih letih naredilo konkretno v Ruandi in v Burundiju, pa tudi v Centralno-afriški republiki s pomočjo Slovenske Karitas, Misijonskega središča, Pustne sobotne iskrice, MIVE in Ministrstva za zunanje zadeve. V mojem srcu in v srcih vsega prebivalstva je globoka hvaležnost za vse, kar se je naredilo. Mnogi se sprašujejo, od kod temu malemu slovenskemu narodu tolikšna plemenitost in velikodušnost?!

Vseh teh pridobitev, ki imajo za cilj skupni blagor, so ljudje veseli in hvaležni zanje, toda še bolj se jih dotakne tisto, kar je namenjeno vsakemu posamezniku - in to prav njemu osebno, njegovi družini! Na te osebne potrebe pa tako čudovito odgovarja akcija »**Z delom do dostojnega življenja«** in »**Kupim kozo«.**  Ljudje v Afriki si želijo sprememb in boljšega življenja. In to ne kar tako, da bi jim »padlo z neba«! Radi si vsakdanjo hrano in vse drugo prislužijo z delom svojih rok in v potu svojega obraza.

Jaz pa prihajam letos s prav posebno zahvalo v imenu vseh naših otrok ter sodelavcev iz **Centra AKAMURI**, ki **je dnevni center za otroke s posebnimi potrebami** (duševne motnje in gibalno ovirani). V zadnjih dveh letih smo doživeli pravi čudež slovenske dobrodelnosti, saj je Center AKAMURI dobil popolnoma novo podobo.

* Leta 2019 je bil zgrajen **Center za fizioterapijo**, ki ni namenjen le našim otrokom, ampak tudi otrokom in odraslim, ki prihajajo od drugod. V tej revni mestni četrti si ljudje ne morejo privoščiti zdravljenja v privatnih centrih. Mi pa jim nudimo usluge po prilagojenih in njim kolikor toliko dostopnih cenah.

Pacienti so zelo zadovoljni z uslugami, tako da večkrat izrazijo hvaležnost in pohvalo.

Zaposleni fizioterapevti izražajo veselje in hvaležnost ob optimalnih pogojih za delo, ki jim jih nudijo novi prostori.

* V letu 2020 so bili zgrajeni **prostori za vzgojne dejavnosti**:
* večnamenska dvorana,
* administrativni prostori,
* sanitarni blok,
* šolski prostori s trinajstimi učilnicami,
* shrambe in oblačilnice,
* 3 delavnice (za izdelovanje mila, metel, za šivanje in kuhanje ter drugo),
* 10 kubična cisterna za vodo,
* umivalnica rok z odpiranjem pip na nožni pritisk,
* obnovljena so igrala za najmlajše,
* zgrajeno je igrišče za rokomet in odbojko,
* tudi za nogomet je dovolj prostora,
* napeljana je vrtna ograja, vrt je lepo urejen in imamo dovlj zelenjave,
* Obnovljeni so prostori za zajčke;

Zelo dragoceno je tudi to dejstvo, da je pri gradnji sodelovalo okrog 160 domačinov in ako so z zaslužkom lažje preživljali svoje družine.

Starši otrok prihajajo in se nam zahvaljujejo za vse opravljeno delo. Nekateri izmed njih so tudi priložili skromen prispevek.

Tudi naši otroci so pomagali! Nekateri so nosili vodo za pripravljanje malte, drugi so podajali zidake. Bili so tudi še drugače ustvarjalni! Eden izmed njih je na sam dan blagoslova našel odprto pločevinko oranžne oljnate barve, vanjo namočil obe roki, sebe umetniško prebarval in dodatno »okrasil« okrogle nosilne stebre...

Zdaj lahko razumete, da se od sreče in hvaležnosti v očeh solza zalesketa...

In komu naj izrečem zahvalo za vse to, kar danes zre oko; za vse to, kjer so zdaj naši otroci sproščeni, veseli in upoštevani?

* Zahvala gre najprej Bogu – saj je vse Njegov neizmerni dar!
* Potem gre seveda zahvala vsem darovalcem, ki so nam pomagali na tak ali drugačen način preko :
* Slovenske karitas;
* Misijonskega središča;
* Radia Ognjišče in Pustne sobotne iskrice;
* Hvala posameznim dobrotnikom in darovalcem.

Kljub vsemu že storjenemu, je potreb vedno še v nedogled.... Zato se mi zdi, da smo misijonarji večni berači; toda ne beračimo zase! Smo le glasniki tistih, ki nimajo glasu; tistih najšibkejših, katerim vaši darovi spreminjajo življenje.

Hvala Vam; Bog naj vam bo plačnik!

Sestra Vesna HITI, Usmiljenka

Misijonarka v Burundiju